মহড়ায় বসেই আঁকা স্কেচ! সত্যজিতের ‘ঢাল-তরোয়াল হাতে ‘শিশু’ আজ কোন প্রতিষ্ঠানের লোগো জানেন?

ওয়েব ডেস্ক: একটি মহড়া… কিছু শিশু… আর সেখানেই চুপচাপ বসে আছেন সত্যজিৎ রায় (Satyajit Ray)। হঠাৎই কাগজে উঠে এল ঢাল-তরোয়াল হাতে এক শিশুর ছবি। স্রেফ মুহূর্তের আঁকিবুঁকি। কিন্তু সেই স্কেচই পরবর্তীতে হয়ে ওঠে এক প্রতিষ্ঠানের পরিচয়চিহ্ন। এই গল্প কলকাতার ‘চিলড্রেনস লিটল থিয়েটার’ (CLT)-এর।

১৯৪৯ সালে চেতলা হাই স্কুলে এক ছোট্ট সাংস্কৃতিক পরিবেশনা থেকেই শুরু। সমর চ্যাটার্জীর উদ্যোগে শিশুদের নিয়ে গড়ে ওঠা এই দল ১৯৫১ সালে ‘Rhythms and Rhymes’ নামে সংগঠিত হয়। পরে ১৯৫২ সালে নাম বদলে হয় ‘Children’s Little Theatre’।

আরও পড়ুন: প্লেনে উঠলেই ভয়! উড়ানের আগে কাকে ‘শেষ চিঠি’ লিখে যান আমির খান

নিউ এম্পায়ার মঞ্চে প্রথম বড় অনুষ্ঠান হওয়ার আগে একটি মহড়ায় উপস্থিত ছিলেন সত্যজিৎ রায়। সেই সময়ই তিনি আঁকেন ঢাল-তরোয়াল হাতে এক শিশুর স্কেচ, যা পরে CLT-র প্রতীক হিসেবে গ্রহণ করা হয়। শুরু থেকেই এই প্রতিষ্ঠান শুধু নাটক নয়, ছড়া, সঙ্গীত, নাচ, আঁকা সব মিলিয়ে শিশুদের সামগ্রিক বিকাশের জায়গা হয়ে ওঠে। পণ্ডিত জওহরলাল নেহরুও এই উদ্যোগের প্রশংসা করেছিলেন।

সময়ের সঙ্গে ‘অবন মহল’ নামে নিজস্ব ক্যাম্পাস গড়ে তোলে CLT। ভারত তো বটেই, আন্তর্জাতিক মঞ্চেও তারা শিশুদের নাট্যচর্চার এক গুরুত্বপূর্ণ নাম হয়ে ওঠে। শর্মিলা ঠাকুরের মতো অভিনেত্রীরাও এই প্রতিষ্ঠানের প্রাক্তনী।

এ বছর ৮ মে CLT-র ৭৫তম প্রতিষ্ঠা দিবস। ‘হীরক জয়ন্তী’ উপলক্ষে বছরজুড়ে একাধিক অনুষ্ঠান, পুরনো প্রযোজনা পুনর্মঞ্চায়ন এবং বিশেষ সাংস্কৃতিক আয়োজনের পরিকল্পনা করা হয়েছে। শিশুদের সৃজনশীলতার সেই ছোট্ট আঁকিবুঁকি, আজ ইতিহাসের অংশ।